b"\n_START_ARTICLE_\nSant Miquel de Verd\xc3\xba\n_START_SECTION_\nDescripci\xc3\xb3\n_START_PARAGRAPH_\nL'Ermita de Sant Miquel s'ubica a ponent de la vila, a la cru\xc3\xaflla dels antics camins cap a Bellpuig i Anglesola. Es constru\xc3\xad a finals del segle XIV, quan Verd\xc3\xba es trobava sota el domini dels abats de Poblet, com recorden els escuts de Poblet que resten encara a alguns dels capitells de la nau._NEWLINE_\xc3\x89s d'una sola nau, molt espaiosa, sostinguda per tres arcades g\xc3\xb2tiques, i destaca la seva senzillesa. La fa\xc3\xa7ana consta d'una portalada amb un arc de mig punt conformat per grans dovelles. T\xc3\xa9 la coberta a dues aig\xc3\xbces, perpendicular al portal d'entrada, amb campanar d'espadanya d'un sol ull. L'altar original, de fusta, estava decorat amb pintures realitzades per un artista local anomenat Cerver\xc3\xad, i actualment es conserven al Museu Episcopal de Vic._NEWLINE_Ha estat restaurada recentment, en 1991.\n_START_SECTION_\nHist\xc3\xb2ria\n_START_PARAGRAPH_\nSegons la tradici\xc3\xb3 popular, aquesta ermita es va construir com a exvot de la fam\xc3\xadlia Cervera, en commemoraci\xc3\xb3 a l'ajut prestat per Sant Miquel en la conquesta de Cervera als sarra\xc3\xafns. Data de finals del segle XIV, quan Verd\xc3\xba es trobava sota el domini del Monestir de Poblet._NEWLINE_Aquesta ermita va tenir rendes pr\xc3\xb2pies i un beneficiat que cuidava del culte i deia missa di\xc3\xa0riament. Cada any s'hi anava des de la Parr\xc3\xb2quia de la vila amb process\xc3\xb3 per celebrar-hi un ofici cantat en les diades de Sant Miquel, Sant Jordi i la Mare de D\xc3\xa9u de Montserrat, amb l'assist\xc3\xa8ncia de tots els clergues, els capitans del jovent i gran nombre de fidels._NEWLINE_En juliol de 1936, en esclatar la guerra Civil fou saquejada i cremada per un escamot anticlerical. Com a conseq\xc3\xbc\xc3\xa8ncia, va quedar molt malmesa, i abandonada posteriorment, fins que, en la d\xc3\xa8cada dels 90 s'hi van dur a terme una restauraci\xc3\xb3 integral."